ТӨСӨЛ

АЙМАГ, СУМ, НИЙСЛЭЛ, ДҮҮРГИЙН ИРГЭДИЙН

ТӨЛӨӨЛӨГЧДИЙН ХУРЛЫН ТОГТООЛ

... оны ... сарын ... өдөр Дугаар ..... ........

Хорооны үйл ажиллагааны чиглэл, тоо, бүрэлдэхүүн болон хороо,

ажлын хэсэг байгуулах хороог татан буулгах, тэдгээрийн ажиллах журам

батлах тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 48 дугаар зүйлийн 48.1 дэх хэсэг, 45 дугаар зүйлийн 45.5 дахь хэсгийг тус тус үндэслэн аймаг, сум, нийслэл, дүүргийн иргэдийн Төлөөлөгчдийн Хурлын .... хуралдаанаас ТОГТООХ нь:

1. Аймаг, сум, нийслэл, дүүргийн иргэдийн Төлөөлөгчдийн Хурлын “Хорооны үйл ажиллагааны чиглэл, тоо, бүрэлдэхүүн болон хороо, ажлын хэсэг байгуулах, хороог татан буулгах, тэдгээрийн ажиллах журам”-ыг хавсралтаар баталсугай.
2. Дээрхи журмыг мөрдөж ажиллахыг аймаг, сум, нийслэл, дүүргийн иргэдийн Төлөөлөгчдийн Хурлын хороодын бүрэлдэхүүнд даалгасугай.

ГАРЫН ҮСЭГ

 Аймаг, сум, нийслэл, дүүргийн иргэдийн

Төлөөлөгчдийн Хурлын 202.... оны .... сарын

..... өдрийн ... хуралдааны ... дугаар

тогтоолын хавсралт

ХОРООНЫ ҮЙЛ АЖИЛЛАГААНЫ ЧИГЛЭЛ, ТОО, БҮРЭЛДЭХҮҮН БОЛОН ХОРОО,

АЖЛЫН ХЭСЭГ БАЙГУУЛАХ ХОРООГ ТАТАН БУУЛГАХ, ТЭДГЭЭРИЙН АЖИЛЛАХ ЖУРАМ

**НЭГ. ЖУРМЫН ЗОРИЛГО**

1.1 Нутгийн өөрөө удирдах ёсыг хэрэгжүүлэх үндсэн үүрэг бүхий ИТХ-ын үйл ажиллагааны байнгын, тасралтгүй үйл ажиллагааг хангах, ИТХ-ын байгууллагын бодлого, үйл ажиллагаа, шийдвэрийн үндэслэлийг дээшлүүлэх, иргэдийн оролцоо, санал бодлыг өргөн тусгах замаар хурлын шийдвэрийн хэрэгжих нөхцөлийг сайжруулах, гаргасан шийдвэр, тавьсан зорилтын биелэлтэд хийх хяналт шинжилгээ, үнэлгээний чанар, үр дүнг сайжруулахад ИТХ-ын хорооны үйл ажиллагааг зохицуулж удирдахад энэхүү журмын зорилго оршино.

1.2 Хурлын хорооны үйл ажиллагааны журам нь орон нутгийн удирдлагын болон хөгжлийн бодлого төлөвлөлтийн болон бусад хууль тогтоомж, нутгийн удирдлагын байгууллагын бодлого, үйл ажиллагаа, иргэдийн хүсэл эрмэлзлэлд үндэслэнэ.

**ХОЁР. ХУРЛЫН ХОРОО БАЙГУУЛАХ, БҮРЭЛДЭХҮҮНИЙГ СОНГОХ**

           2.1 Тухайн шатны ИТХ-ын анхдугаар хуралдаанаар Хурлын хороог энэхүү журмын 2.3 дахь хэсэг болон орон нутгийн онцлогийг баримтлан байгуулна.

2.2 Ажлын шаардлагыг харгалзан нам, эвслийн бүлэг, бүлэгт харьяалагдаагүй төлөөлөгчдөөс урьдчилан санал авсны дагуу иргэдийн Төлөөлөгчдийн Хурлын бүрэн эрхийн хугацаанд ажиллах хороог тухайн шатны ИТХ-ын даргаас санал оруулан хэлэлцүүлж батлуулна.

2.3. Хурлын даргаас оруулсан саналыг хуралдаанаар хэлэлцэн олонхийн саналаар хорооны бүрэлдэхүүнийг батална.

2.4. Хурлын хороо хуралдах явцад хурал түр завсарлах бөгөөд Хурлын хороо бүрэлдэхүүнд нь орсон төлөөлөгчдийн дотроос олонхийн саналаар Хорооны даргад нэр дэвшүүлнэ.

2.5. Хурлын хорооны болон Хурлын хуралдаан дээр хурлын хорооны даргад нэр дэвшигчээс асуулт асууж хариулт авна.

2.6. Хурлын хорооны саналыг хорооноос даалгасан аль нэг төлөөлөгч танилцуулах бөгөөд хорооны саналыг үндэслэн хуралдаанаас Хурлын хорооны даргыг сонгосон тухай тогтоол гаргана.

**ГУРАВ. ХУРЛЫН ХОРООДЫН БҮТЭЦ**

3.1. ИТХ нь өөрийн нутаг дэвсгэр, хүн амын тоо газар зүйн байршил, аж ахуй нийгэм, эдийн засгийн хөгжлийн онцлог, төлөөлөгчдийн тоог харгалзан хороог 5-9 гишүүнтэйгээр сонгож байгуулна. Хорооны нэр, бүтэц бүрэлдэхүүн, түүнд өөрчлөлт оруулах асуудлыг ИТХ-ын хуралдаан шийдвэрлэнэ.

3.2. ИТХ нь хариуцах ажлын онцлог, хэмжээ далайц, цаг үеийн хэрэгцээ шаардлагыг харгалзан хороодын харьяанд дэд хороо, түр хороо ажлын хэсгийг байгуулж ажиллуулж болно.

3.3. ИТХ нь доорх нэр бүхий хороог заавал байгуулж ажиллуулна. Үүнд:

3.3.1. Нутгийн удирдлагын хөгжлийн хороо

3.3.2. Төсөв санхүү, эдийн засгийн хөгжлийн хороо

3.3.3. Нийгэм, цахим бодлогын хөгжлийн хороо

3.3.4. Байгаль орчин, хөдөөгийн хөгжлийн хороо

3.3.5. Хот суурин, дэд бүтцийн хөгжлийн хороо

3.3.6. Ёс зүйн хороо

3.4. Орон нутгийн жөгжлийн бодлого чиглэл, цаг үеийн шаардлага, гаргасан шийдвэрийн хэрэгжилт, иргэдийн эрэлт хүсэлтийг үндэслэн түр хороо, ажлын хэсэг байгуулж ажиллуулж болно.

3.5. Хороодод хариуцсан ажлын чиглэлээр нутаг дэвсгэрийн байгууллага, аж ахуйн нэгж, төрийн бус байгууллага, Засаг даргын тамгын газар, түүний дэргэдэх газар хэлтэс, албадыг хуваарилан ажиллуулна.

3.6. Хорооны гишүүд, түүний удирдах бүрэлдэхүүнд Жендерийн тэгш байдлыг хангах зарчмыг баримтална.

3.7. Хорооны дарга, бүрэлдэхүүнд ИТХ-ын хуралдаанаар хоёр жил тутамд 50 хувь хүртэл өөрчлөлт оруулна.

3.8. Нутгийн удирдлагын хөгжлийн хороог тухайн шатны ИТХ-ын дарга удирдана. Уг хорооны бүрэлдэхүүнийг бусад хороодын дарга, албан ёсны бүлгийн ахлагч, хурлын нарийн бичгийн даргыг .оролцуулан байгуулна.

3.9 Ёс зүйн хорооны бүрэлдэхүүнд Иргэдийн төлөөлөгчдийн хурал дахь нам эвслийн төлөөллийг бүрэн хамруулах, орон нутагт нийгмийн шударга ёсыг хэрэгжүүлэх туршлага, манлайлах чадвараар илүү төлөөлөгчөөс бүрдүүлэх зарчмыг удирдлага болгож сонгоно.

3.10. Хорооны хурлыг хорооны дарга удирдаж гишүүддээ ажил үүрэг хуваарилж, хорооны гишүүдийн ажлыг дүгнэж, хуралдаанд ажлаа тайлагнаж, гарах шийдвэр, тэмдэглэл, албан бичигт гарын үсэг зурна.

**ДӨРӨВ. ХОРООДЫН ҮЙЛ АЖИЛЛАГААНЫ ЧИГЛЭЛ**

4.1. Хороод нь ИТХ-ын хуралдаанаар хэлэлцэх асуудлыг бэлтгэх, судлах, санал дүгнэлт гаргах асуудлаар хорооны гишүүд, дэд хороодыг оролцуулж хуваарь график гарган ажиллуулж дүн мэдээллийг хорооны хурлаар хэлэлцэж санал дүгнэлтээ нэгтгэнэ.

4.2. Харьяалсан байгууллага, аж ахуйн нэгж, төрийн бус байгууллага, холбогдох иргэдийн төлөөлөгчдийн / Нийтийн / Хурал, иргэд сонгогчид, судлаачдын санал бодлыг судалж санал дүгнэлтийг боловсруулна.

4.3. ИТХ-ын Хуралдаанаар хэлэлцэх асуудлаар болон гаргасан шийдвэрийн талаар иргэд, хамт олонд мэдээлэл өгөх ярилцлага хэлэлцүүлэг хийх, нээлттэй сонсгол хийх, өдөрлөг уулзалт зохиох зэрэг олон нийтэд зориулсан арга хэмжээг зохион байгуулж ажиллана.

4.4. Хорооны гишүүдийг эрхэлсэн ажил, мэргэжил, туршлага, хүсэл сонирхолыг харгалзан нь хоёроос доошгүй хороо , дэд хороо, түр хороонд нэгтгэн ажиллуулна. Нутгийн удирдлагын хөгжлийн хороо, ёс зүйн хорооны бүрэлдэхүүнийг энэхүү журмын 2.8, 2.9 дэх заалтыг баримтлан сонгож байгуулж ажиллуулна.

4.5. ИТХ-ын хуралдаанаас гаргасан шийдвэр болон Төлөөлөгчдөөс гаргасан санал шүүмжлэлийн мөрөөр хяналт, шинжилгээ хийж, үнэлэлт дүгнэлт гарган, шаардагдах тогтоол, журамд нэмэлт өөрчлөлт оруулах саналын хамт хорооны болон ИТХ-ын хуралдаанд тухай бүр мэдээлж ажиллана.

4.6. Засаг даргын мөрийн хөтөлбөрийн болон тухайн жилийн эдийн засаг, нийгмийн зорилтын биелэлт, төсөв, орон нутгийн хөгжлийн сангийн гүйцэтгэл, хандивийн хөрөнгийн зарцуулалтад хяналт шинжилгээ хийж үнэлэлт дүгнэлт гаргаж хороо, ИТХ-ын хуралдаанд мэдээлнэ.

4.7. Хороод нь шийдвэрийн төсөл боловсруулах, биелэлт үр дүнг дүгнэхдээ иргэд сонгогчид, хамт олон, иргэний нийгмийн байгууллагуудын санал авах, үнэлгээ хийлгэх, сэтгэл ханамжийн судалгаа авах ажлыг зохион байгуулна.

4.8. Орон нутгийн хэмжээний зарим зарим асуудлаар иргэд, иргэний нийгмийн байгууллагын саналыг үндэслэн ИТХ-ын болон хорооны хуралдаанаар хэлэлцүүлэхээр санал боловсруулж өргөн мэдүүлнэ.

4.9. Иргэдийн Төлөөлөгчдийн Хурлын хороо нь нутгийн удирдлагын болон төрийн үйлчилгээний байгууллага, албан тушаалтанд асуулга тавих,асуулгын биелэлт үр дүнгийн мөрөөр хийх ажилд хяналт тавьж ажиллана.

4.10. ИТХ-ын хуралдаанаас гаргах шийдвэрийн төсөлд Хороо, дэд хорооноос гаргасан горимын саналыг тайлбарлуулж санал хурааж шийдвэрлүүлнэ.

4.11. Хороо нь хуралдаанаар хэлэлцэх асуудал болон гаргасан шийдвэр, тавьсан зорилтын биелэлтийг дүгнэхдээ судалгаа, мэдээллийг харьцуулж жиших, учир шалтгааныг судлан үзэж холбогдох хууль тогтоомжтой нийцүүлж, явц үр дүнгийн талаар иргэдийн сэтгэл ханамжийг судлан үзэж санал дүгнэлт гаргана.

**ТАВ. ХОРООНЫ ҮЙЛ АЖИЛЛАГААНЫ ЗОХИОН БАЙГУУЛАЛТ**

5.1. Хороо нь ажлаа жилээр төлөвлөж хагас жил тутам тайлангаа ИТХ-ын хуралдаанаар хэлэлцүүлнэ.

5.2. Хорооны үйл ажиллагааны зохион байгуулалтын үндсэн хэлбэр нь хорооны хуралдаан байна.

5.3. Хорооны хуралдааныг улирал тутам болон шаардлагатай тохиолдолд тухай бүр хуралдуулж асуудлаа хэлэлцэж шийдвэрлэнэ. Хорооны хуралдаанаар хэлэлцэх асуудлаар бэлтгэсэн бичиг баримтаа гишүүддээ 3-аас доошгүй хоногийн өмнө хүргүүлсэн байна. Хорооны хурлыг Хорооны дарга зарлаж хуралдаанаа удирдана. Хорооны даргын эзгүйд ахмад гишүүн хорооны хурлыг удирдана.

5.4. Хорооны хуралдаанд гишүүн бүр оролцох бөгөөд 2/3-оос доошгүй хувийн бүрэлдэхүүнтэйгээр хуралдаж асуудлыг ердийн олонхоор шийднэ. Хорооны ажилд гишүүн бүр идэвхтэй, санаачилгатай, aжил хэрэгчээр оролцох үүрэгтэй.

5.5 Хорооны хурлын тэмдэглэлийг тухай бүр хөтлөх бөгөөд зөвлөмж, санал дүгнэлт гаргах, асуулга тавих, хуралдаанд болон хорооны хуралд оруулсан асуудал, хамт олон албан тушаалтанд өгсөн албан бичиг, зөвлөмж, түүний хариу авсан судалгаа мэдээлэл, өргөдөл хүсэлт, түүний дагуу хийсэн ажил зэрэг нь хорооны ажлын үндсэн бичиг баримт байна.

5.6. Хорооноос Засаг дарга, түүний харьяа байгууллага, аж ахуйн нэгжид өгөх албан бичиг, зөвлөмж саналаа ИТХ-ын дарга, нарийн бичгийн дарга нарт танилцуулж бэлтгүүлэн хэвлэмэл хуудас, тамгыг хэрэглэнэ.

5.7. Хороо хариуцсан ажлынхаа чиглэлээр эрдэмтэн судлаачид, мэргэжилтнүүд, төрийн бус байгууллагын төлөөллөөс бүрдсэн хэсэг байгуулж хорооны гишүүдтэй хамтран ажиллуулах тэднийг хорооны хуралдаандаа оролцуулах зэргээр олон талын оролцоог хангаж ажиллаж болно..

5.8. Хороо нь хэлэлцсэн асуудлаар тэмдэглэл, зөвлөмж, санал дүгнэлт, албан бичиг гаргана. Хорооны шийдвэр нь захиргааны ерөнхий хуулийн 40, 60 дугаар зүйлд заасан хэм хэмжээг хангасан байна.

5.9. Хорооны гишүүний ажлыг хорооноос зохион байгуулсан хурал, хяналт шалгалт, бусад ажилд оролцсон байдал, гаргасан санал санаачилгаар нь дүгнэн тайлангийн хамтаар ИТХ-ын хуралдаанд хагас, бүтэн жилээр танилцуулж үнэлгээ дүгнэлт гаргуулж ажиллана. Гишүүний үүргээ эс биелүүлсэн, хорооны ажилд удаа дараа оролцоогүй хорооны гишүүний асуудлыг ИТХ-ын Ёс зүйн хороонд тавина.

5.10. Хороо нь хийсэн ажил, гишүүдийн оролцооны байдлаа хагас жил тутам иргэд, олон нийтэд танилцуулж байна.

5.11. Хороо нь бичиг баримт, судалгаа, дүгнэлт, тайлангаа жилээр нэгтгэн ИТХ-ын ажлын алба / нарийн бичгийн дарга /-нд хүлээлгэн өгнө.

**ЗУРГАА. ХУРЛЫН ХОРООНЫ ДАРГЫН ЧИГ ҮҮРЭГ**

           6.1. Хорооны үйл ажиллагааны төлөвлөгөөг боловсруулах ажлыг холбогдох байгууллага, албан тушаалтныг оролцуулан зохион байгуулна.

6.2. Хорооны хурлын бэлтгэлийг хангаж зохион байгуулж хуралдуулна.

6.3.Хорооны хуралдааныг удирдана

6.4.Хорооны нэрийн өмнөөс бусад байгууллагатай харилцана

6.5.Хорооны ажлыг тухайн шатны иргэдийн Төлөөлөгчдийн Хурлын өмнө хариуцан тайлагнана.

**ДОЛОО. ХОРООНЫ ҮЙЛ АЖИЛЛАГААНД**

**ДЭМЖЛЭГ ҮЗҮҮЛЭХ, ӨӨРЧЛӨХ, ТАТАН БУУЛГАХ**

7.1. ИТХ-ын дарга, Хурлын Зөвлөлөөс хорооны үйл ажиллагааны зардлын төсвийг жил жилийн төсөвт тусгаж санхүүжүүлэх ба бусад шаардлагатай дэмжлэг туслалцааг үзүүлнэ. Хорооны санхүүжилтын тайланг хууль журмын дагуу гаргах үүргийг хорооны дарга хүлээнэ.

7.2. ИТХ-ын ажлын албаны ажилтнуудад хороог хариуцуулан хурлын бэлтгэл хангах, гишүүдэд зар мэдээ хүргэх, бичиг хэрэг, архив бүрдүүлэх, шийдвэрийн биелэлтийг зохион байгуулах ажлыг хариуцуулан туслуулна.

7.3. Хороо, дэд хорооны ажлын тайланг ИТХ-ын хуралдаанаар хагас бүтэн жилээр хэлэлцэж үнэлгээ дүгнэлт, чиглэл удирдамж өгөх ба ажлын үр дүнг үндэслэн урамшуулна.

7.4. Хороо, түүний гишүүдийн ажлын сайн туршлага, санаачлагыг төв, орон нутгийн хэвлэл мэдээллийн хэрэгсэл, нийгмийн сүлжээгээр сурталчлах ажлыг ИТХ-ын ажлын алба хариуцаж ажиллана.

7.5. Цаг үеийн асуудлыг судлах, санал дүгнэлт боловсруулах, хянан шалгах үүрэг бүхий Түр хороог байгуулан ажиллуулсан зорилго, хэрэгцээ, шаардлага хангасан гэж дүгнэгдсэн тохиолдолд тухайн шатны иргэдийн Төлөөлөгчдийн Хурлын хуралдаанаар тухайн түр хороог өөрчлөх, татан буулгах тогтоол гаргана.

**НАЙМ. БУСАД**

8.1. Хорооноос өгсөн зөвлөмжийн биелэлт, албан бичгээр шаардсан мэдээ судалгааг тогтоосон цаг хугацаанд нь гаргаж мэдээлж байх үүргийг Засаг даргын Тамгын газар, холбогдох байгууллага аж ахуйн нэгжийн удирдлага хүлээнэ.

8.2. Хариуцсан ажлынхаа чиглэлээр Хорооны дарга, гишүүдээс байгууллага, хамт олны ажилтай танилцах, хүмүүстэй уулзаж ярилцах, сэтгэл ханамжийн болон бусад судалгаа авах ажлыг зохион байгуулж оролцуулах үүргийг тухайн байгууллага, аж ахуйн нэгжийн удирдлага хариуцна.

8.3. Хорооноос хийсэн ажлаа сурталчлахад нь нутаг дэвсгэрийн хэмжээнд үйл ажиллагаа явуулдаг хэвлэл мэдээллийн байгууллага туслах, хамтарч ажиллах үүрэг хүлээнэ.

8.4. Энэхүү журам нь батлагдсан өдрөөсөө эхлэн хүчин төгөлдөр мөрдөгдөх бөгөөд шаардлагатай гэж үзвэл ИТХ - ын хуралдаанаар нэмэлт өөрчлөлт оруулна.

-- 000 --